b'\n_START_ARTICLE_\nZlatko Kranj\xc4\x8dar\n_START_SECTION_\nUra pelaajana\n_START_PARAGRAPH_\nKranj\xc4\x8dar aloitti pelaajauransa NK Dinamo Zagrebin juniorijoukkuessa jo 1960-luvulla. H\xc3\xa4n nousi edustusmiehist\xc3\xb6\xc3\xb6n 1973 ja pelasi seurassa kymmenen vuoden ajan. Kranj\xc4\x8darille kertyi Dinamon paidassa 556 ottelua eri kilpailuissa ja maalinteossa h\xc3\xa4n onnistui 98 kertaa. Kranj\xc4\x8dar voitti Dinamon paidassa Jugoslavian-mestaruuden 1981\xe2\x80\x931982 ja cupin 1980 sek\xc3\xa4 1983. H\xc3\xa4n siirtyi vuonna 1983 it\xc3\xa4valtalaiseen SK Rapid Wieniin, jossa voitti kaksi It\xc3\xa4vallan-mestaruutta. Kranj\xc4\x8dar lopetti uransa SKN St. P\xc3\xb6lteniss\xc3\xa4 vuonna 1990._NEWLINE_Maajoukkuetasolla Kranj\xc4\x8dar edusti sek\xc3\xa4 Jugoslaviaa ett\xc3\xa4 Kroatiaa. H\xc3\xa4n ei kuulunut Jugoslavian vakiomiehist\xc3\xb6\xc3\xb6n ja esiintyikin A-maajoukkuepaidassa vain 11 kertaa. Vuonna 1990 h\xc3\xa4n pelasi Kroatian paidassa kaksi ottelua.\n_START_SECTION_\nUra valmentajana\n_START_PARAGRAPH_\nKranj\xc4\x8dar aloitti valmennusuransa 1991 it\xc3\xa4valtalaisessa SV Austria Klagenfurtissa. H\xc3\xa4n palasi kotimaahansa 1992 ja toimi kaksi kautta HNK Segestan p\xc3\xa4\xc3\xa4valmentajana, kunnes nousi 1994 nimell\xc3\xa4 Croatia Zagreb tunnetun ex-seuransa per\xc3\xa4simeen. H\xc3\xa4n johdatti seuran Kroatian tuplamestariksi kaudella 1995\xe2\x80\x931996. Menestyskauden j\xc3\xa4lkeen Kranj\xc4\x8dar palasi It\xc3\xa4valtaan, jossa valmensi lyhyen aikaa FC Linzi\xc3\xa4. Seuraavat vuodet Kranj\xc4\x8dar toimi valmentajana HNK Segestassa ja NK Samoborissa, kunnes palasi Croatia Zagrebiin 1998 ja voitti j\xc3\xa4lleen tuplamestaruuden. J\xc3\xa4lleen menestyst\xc3\xa4 seurasivat hiljaisemmat vuodet Kranj\xc4\x8dar toimiessa mm. egyptil\xc3\xa4isen Al-Masry Clubin valmentajana._NEWLINE_Kaudella 2001\xe2\x80\x932002 Kranj\xc4\x8dar palautti nimens\xc3\xa4 Kroatian jalkapallokartalle johdattamalla NK Zagrebin yll\xc3\xa4tysmestariksi. Menestyskauden j\xc3\xa4lkeen h\xc3\xa4n siirtyi NK Rijekaan, josta palasi kauden j\xc3\xa4lkeen Zagrebiin. Kes\xc3\xa4ll\xc3\xa4 2004 Kranj\xc4\x8darista tuli Kroatian maajoukkueen p\xc3\xa4\xc3\xa4valmentaja ja h\xc3\xa4n johdatti joukkueen MM-kisoihin 2006. Joukkue j\xc3\xa4i kuitenkin alkulohkoon, ja Kranj\xc4\x8dar sai potkut kisojen j\xc3\xa4lkeen. _NEWLINE_Maajoukkuepestins\xc3\xa4 j\xc3\xa4lkeen Kranj\xc4\x8dar valmensi NK Croatia Seveste\xc3\xa4 ja Al-Shaabia ilman suurempaa menestyst\xc3\xa4._NEWLINE_Tammikuussa 2009 Kranj\xc4\x8dar palasi NK Croatia Sevesten p\xc3\xa4\xc3\xa4valmentajaksi, mutta erosi teht\xc3\xa4vist\xc3\xa4\xc3\xa4n jo helmikuun lopulla riitauduttuaan seurajohdon kanssa.  Toukokuussa h\xc3\xa4n jatkoi uraansa slovakialaisen FK DAC 1904 Dunajsk\xc3\xa1 Stredan p\xc3\xa4\xc3\xa4valmentajana, mutta siirtyi jo hein\xc3\xa4kuussa iranilaisen Persepolisin valmentajaksi.  H\xc3\xa4n sai kuitenkin potkut jo syyskuussa.  _NEWLINE_Helmikuussa 2010 Kranj\xc4\x8darista tuli Montenegron maajoukkueen historian toinen p\xc3\xa4\xc3\xa4valmentaja.  Kranj\xc4\x8darin johdolla Montenegro aloitti Karsinnat jalkapallon Euroopan-mestaruuskilpailuihin 2012 loistavasti voittamalla kolme ensimm\xc3\xa4ist\xc3\xa4 otteluaan ja pelaamalla tasan Englantia vastaan. Syksyn 2011 karsintaotteluissa meno alkoi kuitenkin t\xc3\xb6kki\xc3\xa4 ja tappiot Walesille 1\xe2\x80\x930 ja Sveitsille 3\xe2\x80\x931 johtivat lopulta Kranj\xc4\x8darin potkuihin syyskuussa 2011. Liiton p\xc3\xa4\xc3\xa4t\xc3\xb6s oli kuitenkin yll\xc3\xa4tt\xc3\xa4v\xc3\xa4, sill\xc3\xa4 Montenegro oli edelleen lohkokakkosena ja vahvasti menossa EM-jatkokarsintaan, kun en\xc3\xa4\xc3\xa4 kaksi ottelua oli pelaamatta. _NEWLINE_Lokakuun lopulla 2011 Kranj\xc4\x8darista tuli kaksivuotisella sopimuksella iranilaisseura Sepahanin p\xc3\xa4\xc3\xa4valmentaja.  Kranj\xc4\x8darin johdolla Sepahan voitti Iranin mestaruuden kaudella 2011/12 ja cupin vuotta my\xc3\xb6hemmin. Joukkueen menestys oli kohtuullisen hyv\xc3\xa4\xc3\xa4 my\xc3\xb6s seuraavilla kaudilla, mutta joukkue ei kyennyt uusimaan mestaruuksiaan. Lopulta Kranj\xc4\x8dar sai potkut seurasta syyskuussa 2014. _NEWLINE_Helmikuussa 2015 kroatialaisvalmentaja jatkoi uraansa Qatar Stars Leaguen Al Ahli Dohassa.  H\xc3\xa4n sai huonojen tulosten my\xc3\xb6t\xc3\xa4 potkut seurasta helmikuussa 2016._NEWLINE_Maaliskuussa 2017 Kranj\xc4\x8dar palasi Sepahanin p\xc3\xa4\xc3\xa4valmentajaksi. Kroatialainen johdatti joukkueen kauden p\xc3\xa4\xc3\xa4tteeksi viidenneksi. Kauden j\xc3\xa4lkeen seura teki h\xc3\xa4nen kanssaan kaksivuotisen sopimuksen.'